Aura (juusto)

Aura on Valion valmistama vähintään neljä viikkoa kypsytetty murukoloinen sinihomejuusto. Aura on hapan ja voimakasarominen.

Aurajuuston valmistus aloitettiin vuonna 1935 Turussa. Sen valmistus on myöhemmin siirretty Äänekoskelle. Juusto on saanut nimensä Turun halki virtaavasta Aurajoesta, ja sen logossa on Turun tuomiokirkon kuva.

Juustoa myydään vahakuoreen pakattuna, uudelleensuljettavassa rasiassa, tinapaperiin käärittyinä sektoripaloina ja pieninä muruina, joita valmistaja suosittelee käytettäväksi esimerkiksi pizzoihin, laatikkoruokiin, salaatteihin ja keittoihin. Aurajuuston hapan suolaisuus täydentää monia vahvoja makuja, kuten oliivia ja karpaloa, ja se tuo myös mehevyyttä lämpimiin ruokiin.

Aurajuustosta valmistetaan myös kaksi kertaa pidempään kypsytettyä Aura Gold -versiota.

Aura nousi vuonna 2015 Suomen arvostetuimmaksi juustobrändiksi Markkinointi & Mainonta -lehden ja Taloustutkimuksen vuosittaisessa Brändien arvostus -kyselyssä. Toiseksi ja kolmanneksi tulivat saman yrityksen Oltermanni ja Koskenlaskija.

Lähteet

Aiheesta muualla 
 Valio Aura Valion verkkopalvelussa

Suomalaiset juustot
Sinihomejuustot
Valion tuotteet
Suomalaiset elintarvikealan tuotemerkit
Seulonnan keskeiset artikkelit